AaB tager torsdag mod portugisiske Rio Ave F.C. på Nordjyske Arena i den anden gruppespilskamp i UEFA Europa League. Og efter noget af en skuffelse i Bukarest, hvor AaB efter en udvisning af målmand Nicolai Larsen måtte se sig slået af Steaua Bukarest med et 0-6-nederlag, er mandskabet nu klar til at rejse sig mod gæsterne fra Portugal. - Det er klart, at vi gerne vil have vasket pletten fra Bukarest væk. Dog vil jeg sige, at det ikke er det, der fylder mest i vores bevidsthed lige nu. Fokus er fuldt ud på kampen torsdag, siger Anders K. Jacobsen til klubbens hjemmeside. Han har allerede vist sine evner i europæisk sammenhæng denne sæson, da han scorede to mål på udebane mod kroatiske Dinamo Zagreb. Anders K. Jacobsen håber på, at de nordjyske fans vil vise stor opbakning torsdag. - Støtten fra lægterne er i høj grad med til at øge vores tro på tingene, ligesom modstanden forhåbentlig oplever det modsat, så et stort fremmøde mod Rio Ave vil være en god hjælp på vejen mod et forhåbentlig godt resultat torsdag aften, siger han. Kampen spilles klokken 19 torsdag aften på Nordjyske Arena.

Opsummering:
AaB indleder torsdag gruppespillet i UEFA Europa League på hjemmebane, og Anders K. Jacobsen håber på stor støtte fra publikum.